Болани горшокка ўргатиш бўйича тавсиялар - Farzand.uz\nБолани горшокка ўргатиш бўйича тавсиялар\nМаълумки ҳар бир бола босқичма-босқич ривожланиб боради, бола катта бўлар экан ота-оналар унга керакли нарсаларни ўргата бошлашади. Ота-она томонидан болага ўргатилиши керак бўлган нарсаларнинг бири бу болани горшокка ўргатишдир. Агар сиз ҳам болангизни горшокка ўргатмоқчи бўлсангиз қуйидагиларни амалга ошириб кўринг:\n1. Болангиз горшокка ўтиришга тайёр эканлигига амин бўлинг.\nГоршокка ўрганиш бола ривожланишидаги янги бир босқичдир. Қандай бўлмасин, янги босқичдан ўтиш болада маълум бир психологик ва жисмоний ўзгаришни талаб этади. Боланинг турмуш тарзига янгилик киритаётганингизда авалламбор унинг ўзига қаранг. Бола бунга тайёрми, йўқми? Горшокка тайёр бўлганини қуйидагилардан аниқлашингиз мумкин:\n- бола сизнинг ҳожатга боришингизни тақлид қилади;\n- қорни очганлиги тўғрисида сўз билан хабар бера олади;\n- "коптокни олиб кел" каби оддий талабларни тушуна олади;\n- памперси кир бўлганда, ғашига тегаётганини билдиради (уни ечишни хоҳлайди, памперсига сизни назарингизни қаратади)\n- горшокда ўзи ўтира олади;\n- 3 соатча қуруқ юриши мумкин;\n- ўз жинсий аъзоларини ўрганади.\n2. Болангизни горшокка ўргатишга ўзингиз тайёр эканлигингизга ишонч ҳосил қилинг.\nСиз тайёрмисиз? Горшокка ўргатиш вақтини бошқа зарур ишлар бўлмаган пайтга (янги фарзанд туғилиш арафаси, ишхонадаги стресс, катта фарзанддаги муаммолар ва ҳоказо) мўлжаллаганингиз маъқул. Ундан ташқари, илиқ ёки иссиқ ҳавода памперсдан чиқиш осонроқ кечади. Сизга қуйидагилар керак бўлади:\n- сабр-тоқат; - горшок; - ўргатувчи иштонлар; - ҳазил туйғуси; - ижод қилиш.\nБолангизга горшок ҳақида кўрсатиб айтиб беринг. Бошқа болалар горшокка боришини кўрсатинг. Қўғирчоқ, горшокка боғлиқ ўйинчоқларни жалб қилинг. Горшокка боришни ўргатадиган болалар китобчаларидан фойдаланинг.\n3. Болага қаерга боришни ва бу нима деб аталишини тушунтириб ўргатинг.\nБолангизга горшокни яхшилаб танлаб олиб беринг. Горшок бола учун қулай, хоҳласангиз қизиқарли, энг асосийси хавфсиз ва осон ювиладиган бўлиши керак. Горшокда қилаётган ишига ном беринг.\n4. Болага ҳиссиёт билан жараённи улай олишни ўргатинг.\nБу босқичда бола организмидаги ҳиссиётларни тушуна билиб, горшокка боришни, горшокка ўтириб ишини қилишини англай олиши зарур. Бошида сиз унинг кузатувчиси ва йўл бошлловчиси бўласиз. Ҳис қилди--------------- горшокка борди ёки ҳис қилди----------------- онасига айтди.\n5. Болани бутунлай памперссиз қолдириб, ўргатувчи иштонларда олиб юринг.\nБу иштонлар оддий иштон бўлиб, фақат осон ечиладиган ва тез қурийдиган бўлиши керак.\n6. Болангизга ёшига қараб иштонини ечиш, кийиш ва ишини қилиб бўлгач қўлини ювишни ўргатинг.\nБолангизни ютуқлари учун кўп мақтанг, бошида кўп содир бўладиган "аварияларга" кўзингизни юминг.\n7. Ҳамма ишни суриб қўйиб, бутунлай болангиз билан бирга бўлинг.\nБунда сиз болангизни доим кузатиб бориб, унинг горшокка бориш хоҳишини вақтида сеза оласиз, вақтида унга йўл кўрсата оласиз, бориб бориб бола нима қилаётганини тушуна олади.\nШуни унутманг, горшокка ўргатаётганингизда кечалари дам беринг. Кундузи горшокка боришни ўрганган бола, 2-3 ҳафталарда кечаси ҳам памперссиз ухлашга ўрганади.\nАгар болангиз сизнинг барча қилган илтимосларингизга қарамай горшокка ўтиришдан бош тортса, демак у ҳали тайёр эмас. Шу деб уни қийнаманг. Бу борада "вақтлидан кўра кечроқ" деган ибора ўринли бўлади. Хавотир олманг, болангиз бир оздан сўнг албатта тайёр бўлади.


2015 йилда мобиль ўйинлар учун энг кўп Осиё давлатлари пул сарфламоқда\n20:37 / 06.11.2015\nОсиё давлатлари — Хитой, Япония ва Жанубий Кореялик фойдаланувчилар 2015 йилда мобиль ўйинлар учун 12,7 млрд доллар сарфлашган. Бу ҳақда SuperData таҳлилий компанияси ҳисоботига асосланиб, VentureBeat хабар бермоқда.\nҲисоботда келтирилишича, энг кўп пулни японлар сарфлашган: 132 млн нафар одам 6,2 млрд доллар пул кетгазган. Нашрнинг келтирилишича, бу АҚШ кўрсаткичидан юқори.\nОсиё давлатлари орасида мобиль ўйновчилар сони бўйича Хитой пешқадамлик қилмоқда —785 млн нафар киши. Улар 2015 йилда iOS ва Android тизимидаги ўйинларга 5,2 млрд доллар сарфлашган. Жанубий Корея эса 1,3 млрд доллар билан кучли учликка кирган.\nТаҳлиллар натижасига кўра, Осиёда мобиль ўйинлар энг тез ўсаётган давлат Ҳиндистондир. Ҳозир ҳинд фойдаланувчилари ўйинлар учун 416 млн доллар сарфламоқда. Бу рақамлар 2018 йилга келиб 1,2 млрд долларга етиши мумкин.


Жаҳонгир Ортиқхўжаевга чора кўрилади. Бош прокуратура...\n27.11.2019 10:44 0 12142\nЎзбекистон Республикаси бош прокуратураси ижтимоий тармоқларда тарқалган Жаҳонгир Ортиқхўжаевга тегишли аудиоёзувдаги ҳолатларни текшириш юзасидан баёнот берди.\n«Жорий йилнинг 16 ноябрь куни Интернет нашрларида Тошкент шаҳар ҳокими, сенатор Ж.Ортиқхўжаевга тегишли ҳамда ҳақорат, таҳдид мазмунидаги аудиоёзув тарқалди.\nШу куни кечқурун Тошкент шаҳар ҳокими Ж.Ортиқхўжаевнинг вазиятни юмшатиш ва муросага келиш тўғрисидаги топшириғига асосан шаҳар ҳокимлигининг Ахборот хизмати раҳбари Л.Сабирова, туман ҳокими ўринбосари А.Вахабовлар таҳририят вакиллари Б.Ахмедов, Р.Исроилов ва Ш.Эгамбердиевлар билан шаҳар ҳокимлиги биносида учрашишган.\nУчрашув якун топгач, мулоқот иштирокчилари бинонинг йўлагида Ж.Ортиқхўжаевга тасодифан дуч келишади. Л.Сабирова Ж.Ортиқхўжаевга бўлиб ўтган суҳбат ҳақида маълумот бериб, «Kun.uz» ходимлари А.Вахабовнинг узридан қаноатланмаганлигини баён қилган.\nШунда Ж.Ортиқхўжаев улар билан мулоқотда муомала маданиятидан четга чиққан ҳолда, интернет нашрларига нисбатан ўзининг салбий муносабатини ифодалаб, гўёки уларни шармандали вазиятларга тушириш имкониятига эгалигини, лекин у бундай тарбияланмаганлиги ва буни хоҳламаслигини билдирган.\nЎз навбатида, таҳририят томонидан ноқонуний йўл билан олинган ахборот йўқ қилинмаган. Оқибатда 2019 йил 16 ноябрда ҳоким Ж.Ортиқхўжаевни обрўсизлантириш мақсадида аудиоёзувнинг ножўя сўзлардан иборат бир ярим дақиқалик қисми (учрашув икки соат давом этган) монтаж қилиниб, номаълум шахс томонидан ижтимоий тармоқларда тарқатилган.\n«Kun.uz» таҳририяти ўз айбини англаган ҳолда, ҳақиқий ҳолатни маълум қилиш учун аудиоёзувнинг Ж.Ортиқхўжаевга тегишли қисмини тўлиқ эълон қилган.\nТерговолди текширувида аниқланишича, Ж.Ортиқхўжаев давлат ҳокимияти ва бошқаруви органи мансабдор шахси бўла туриб, давлат хизматчисининг одоб-ахлоқ қоидаларига риоя қилмасдан, ҳақоратли ва қўпол сўзларни ишлатган.\nБироқ, унинг ножўя сўзлари умумий тарзда айтилгани, муайян шахсга қаратилмаганлиги, реал таҳдид йўқлиги боис, Ж.Ортиқхўжаевнинг ҳаракатларида жиноят аломатлари мавжуд эмас.\nШунингдек, «Kun.uz» таҳририяти ходимлари Ж.Ортиқхўжаевга нисбатан даъво ёки эътирозлари йўқлигини баён қилишди.\nЛекин Ж.Ортиқхўжаев Вазирлар Маҳкамасининг 2016 йил 2 мартдаги 62-сон қарори билан тасдиқланган «Давлат бошқаруви органлари ва маҳаллий ижро этувчи ҳокимият органлари ходимларининг одоб-ахлоқ намунавий қоидалари»ни бузганлигини инобатга олиб, унинг интизомий жавобгарлиги масаласини кўриб чиқиш учун Ҳукуматга мурожаат қилинди.\nШунингдек, таҳририятнинг мазкур воқеалардаги иштироки юзасидан тегишли муносабат билдириш учун ваколатли орган Ахборот ва оммавий коммуникациялар агентлигига хат юборилди», дейилади баёнотда.\nБош прокуратура Kun.uz Жаҳонгир Ортиқхўжаев


FaceApp’ни қўйинг, ундан ҳам зўри чиқди! - Terabayt.Uz\nКейинги кунларда кишининг «кексайган» қиёфасини ясаб берувчи FaceApp иловаси бутун дунёда, шу жумладан Ўзбекистонда ҳам ўта оммалашди. Бироқ унинг ортидан айни ўшанга ўхшаш, аммо янада қизиқ бошқа сервис «кучаймоқда».\nЯнги сервис AI Portraits Art деб номланади ва у кишининг қиёфасини «қадимий» шаклга келтириб беради. Яъни, юзингиз ўрта асрлардаги, Уйғониш давридаги буюк портретнавис рассомлар картиналари услубида ўзгача тус олади.\nAI Portraits Art иккита нейрон тармоқли технология билан ишлайди ва улардан бири юзни таниш учун масъул. Иккинчиси эса нақ 45 мингдан ошиқ картина асосида «ўргатилган» сунъий онг бўлиб, фотосуратларга бадиий эффект беради. Натижада портретингиз гўйки сизнинг ўрта асрлардаги қиёфангиздек бўлиб чиқади.\nМазкур сервисдан фойдаланиш учун aiportraits.com сайтига кириш ва суратни юклаш керак. Ўзининг «қадимий портретини чиздириш»га талабгорлар кўплиги боис, баъзида бу сайт сал қийинроқ очилиши мумкин. Лекин суратни қайта ишлаш учун унга бир неча сония кифоя қилади.\n#иловалар #веб-сервислар #AI Portraits Art


Тожик-Қирғиз чегарасидаги отишмада 18 ёшли ўсмир ҳалок бўлди\n18 май 2021, Тошкент вақти: 01:04\nҚирғизистон - Тожикистон чегарасидаги низо содир этилган ҳудуд.\nҚирғизистон-Тожикистон чегарасида 6 июль тушдан кейин икки давлат чегарачилари ва Сўғд вилоятининг Исфара туманида яшовчи бир гуруҳ аҳоли иштирокида содир этилган отишмада тожикистонлик 18 ёшдаги ўсмир ҳалок бўлди ва бир тожик чегарачиси яраланди.\n"Қирғиз чегарачилари тожикистонликлар йўлини тўсиб қўйди"\nҚирғизистон-Тожикистон чегарасидаги отишма 6 июль куни тушдан кейин содир этилган. Тожикистон ҳукумати расмийлари дастлабки текширув якунланганидан сўнг мазкур воқеа тафсилотлари ҳақида расман маълумот берилишини билдирган.\nСўғд вилояти Исфара туманидаги Чоркуҳ қишлоғи раиси Неъматбой Олимов эса Озодлик радиоси тожик хизматига отишма пайтида қишлоқда яшовчи 18 ёшли Боборизо Ризоев ҳалок бўлганини, Тожикистон чегара хизмати зобити яраланганини айтиб берган.\nУнинг айтишича, Тожикистон фуқаролари Лангар қишлоғидан Чоркуҳ қишлоғига ўтаётган пайтда уларнинг йўлини автомашиналарда келган қирғиз чегарачилари тўсиб қўйган. Қирғиз чегарачилари уларга Чоркуҳ қишлоғига ўтишга рухсат бермаган.\n“Шундан сўнг жанжал чиқиб, қирғиз чегарачилари Тожикистон фуқароларига ўқ ота бошлади”, деб айтган Неъматбой Олимов.\n"Ўқ қўқисдан отилган"\nҚирғизистон Чегара хизмати эса ўз баёнотида отишма учун масъулиятни тожик томонига юклади.\nҚирғизистон Чегара хизматининг билдиришича, Тожикистоннинг олти нафар фуқароси чегаранинг аниқланмаган ҳудудидан Қирғизистон томонга ўтиб, Боткен-Исфана йўлидан кетаётган автомашиналарга тош ота бошлаган.\n“Қирғизистон чегарачиларининг Тожикистон ҳудудига қайтиш тўғрисидаги талабларига жавобан қўшни давлат фуқаролари қирғиз чегарачиларини тошбўрон қила бошлаган”, деб айтилади баёнотда.\nҚирғизистоннинг Боткен вилояти ички ишлар бошқармаси расмийси Насирдин Ташбалтаевнинг Озодлик радиоси қирғиз хизматига билдириишча, тошбўрон пайтида қўқисдан отилган ўқ отишмага сабаб бўлган:\n- Тожикистонликлар бизнинг чегарачиларга қўл кўтариб, уларни бўғиб, қуролларини тортиб олмоқчи бўлган пайтда қўқисдан ўқ отилиб кетгани ортидан мана шундай воқеа содир бўлди. Тожикистон томони ҳалок бўлган ўсмирнинг қариндошлари норозилик билдираётганини айтмоқда. Шунинг учун қўшни давлатдаги ҳамкасбларимиз билан алоқада бўлиб, ўз ҳудудимизда барқарорликни таъминлашга ҳаракат қилаяпмиз, -деди қирғиз милицияси расмийси.\nҚирғизистон Чегара хизмати Тожикистон чегарачилари ўз ватандошларини тинчитиш ўрнига қирғиз ҳарбийларига таҳдид қилганини ҳам иддао қилаётир.\n“Жанжал бўлаётган жойга етиб келган Тожикистон чегара наряди тожик фуқароларининг безорилик ҳаракатларини тўхтатишга ҳаракат қилмади. Боз устига тожик чегарачилари куч ишлатиб, Тожикистон фуқаролари билан бирга қирғиз чегарачиларининг қуролларини тортиб олишга уринди. Конфликт пайтида ҳар икки томондан биттадан ўқ отилди ва бир тожикистонлик яраланди”, дейилади Қирғизистон Чегара хизмати баёнотида.\nТожикистон Чегара хизмати вакиллари эса мазкур воқеа тафсилотларидан хабардор эканини, бироқ бу борадаги барча маълумотлар дастлабки текширувдан сўнг ошкор қилинишини билдирган.\nТожик - Қирғиз чегарасидаги жанжалларда бир йилда 3 одам ўлган\nСўнгги йилларда Тожикистон-Қирғизистон чегарасида бу каби низолар тез-тез содир этилаяпти. Масалан, 2014 йилда бу ерда содир этилган жанжалларда ўқ отилиши оқибатида 3 тожикистонлик ҳалок бўлган, ҳар икки томондан камида ўн одам яраланган.\nТожикистон-Қирғизистон чегарасидаги низоларга чегара чизиғининг ноаниқлиги ортидан келиб чиқаётган сув, яйлов ва ер талаш каби муаммолар сабаб бўлаяпти.\nҚирғизистон - Тожикистон чегарасининг умумий узунлиги 970 километрни ташкил қилади. Мазкур ҳудуднинг 560 километригина аниқланган. Чегаранинг қолган ҳудудларини аниқлаш юзасидан 12 йилдан бери давом этаётган давлатлараро музокаралар натижасиз якунланмоқда.


Ўзбек олимасига раддия: «Лотин алифбоси миллатимиз учун зарур»\n15:10 / 30.07.2017\nМен 2017 йил 17 март куни Кun.uz саҳифасида Шаҳноза Тўрахўжаева деган адабиётшунос олимамизнинг «Лотин ёки кирилл - қай бири маъқул?» номли мақоласини ўқиб, менда ўз фикримни билдириш ғояси пайдо бўлди. Мен тилчи ёки адабиётшунос эмасман, мутахассислигим иқтисодчи, лекин мақолани ўқиб жуда ҳайратландим. Агар мана шундай адабиётшунос олимларимиздан уч-тўрттаси шунақанги кайфиятда, иккиланиб, чорасиз қолган инсондай лотин алифбосига фикр билдирсалар, тамом, лотин алифбосининг тақдири ҳал бўлади қўяди. Кирилл алифбоси ўз мавқейини сақлаб қолади ва ҳамма лотин алифбосини унутади.\nҲурматли олимамиз Шаҳноза Тўрахўжаева жуда долзарб муаммони кўтарган. Мақолани ўқиб, лотин алифбоси жонкуярлари борлигига хурсанд бўласиз. Ҳақиқатан ҳам лотин алифбосига ўтиш муддати чўзилиб кетди, лекин бу дегани яхши бошланган савоб ишни йўққа чиқариш дегани эмас, балки қўллаб-қувватлашимиз, лотин алифбосини ҳаётимизга тўлиқ кириб боришига эришишимиз лозим.\nҲурматли олимамиз Шаҳноза Тўрахўжаева мақолани охирида кириллга қайтсак-чи, деб 1993 йилдан бери лицей, коллеж ва олийгоҳларда ўқиётган ёш авлодни хоҳиш-истакларини инобатга олмаган. Назаримда, бу ҳам нотўғри йўл эмас. Муваффақиятсиз кечаётган лотинлаштириш жараёни бу иш аввал бошдан тўғри бўлганмиди, деган саволни келтириб чиқариши табиий. Хўш, кирилл алифбосига қайтсак, нима бўлади? Шундай қилсак, биз тарихимизни, улкан илмий ва адабий меросимизни, хусусан, том–том китоблар, архивлардаги газета-журналлар, тарихий ҳужжатларга жо бўлган катта маълумотлар уммонини сақлаб қоламиз.\nҲатто интернет сарҳадларида ҳам кирилл алифбоси ўз ўрнини эгаллади, аввалги техник муаммолар ўз ечимини топди. Биз компьютер технологияларига яқин бўламиз деб алифбомизни лотинчалаштиргунча, техналогияларнинг ўзи кирилл алифбосига яқинлашиб олди. Қолаверса, лотин алифбосини мажбуран сингдиришга уринсак, кўпчилик рус тилида ёзишга ва ўқишга ўтиб кетиши мумкин. Ахир ҳозир фарзандини рус мактабларига бериш урфда–ку. Ана шу акс натижани ҳам назарда тутишимиз керак. Бу – кириллнинг бизга берадиган имтиёзлари. Фақат бир муаммо юзага келади: шу пайтгача лотин алифбосида ўрганиб келган авлод-чи? У энди саводсиз бўлиб қоладими? Асосли ҳадик.\nЛекин ёшларни ўргатиш катта авлодни ўргатишдан осонроқ, деб осон йўлни танламоқчилар. Менимча, олимамиз Ўзбекистон аҳолисининг жуда озчилигини ташкил этадиган ва руслашишга хоҳиш-истаклари кучли бўлган инсонлар манфаатини кўзлаб шундай мақола ёзган бўлсалар керак. Ўз фарзандларини рус мактабларига бериш олдин ҳам бўлган, ҳозир ҳам мавжуд.\nБу бизга ҳеч қандай муаммо келтирмайди. Ота-онаси ўзбек бўлиб ўзбекча гаплаша олмайдиган замонавий ўзбекларни назарда тутганлар менимча. Ҳар қандай миллат олдин она тилини мукаммал билиши, ҳар бир миллатни ўз алифбоси бўлиши шарт.\nБизни хурсанд қиладиган ҳолат шуки, йигирма тўрт йил давомида лотин алифбосида таълим олган ёшлар кирилл алифбосида ҳам эркин ўқиб, ёза оладилар. Биз келажакни ўйлашимиз керак. Жаҳон ҳамжамиятига шундай шиддат билан кириб бораётган ёш, мустақил ва қудратли давлатнинг ўз лотин алифбоси бўлиши шарт.\nДавлат рамзлари бўлмиш байроқ, герб, мадҳия қанчалик зарур бўлса, алифбо ҳам шунчалик муҳим ўрин тутади. Бизга қўшни давлатлар ҳам кириллга қайтамиз, деб бонг уришмаяпти. Ўзларида олдин мавжуд бўлмаган ҳарфларни муомаладан чиқариш учун ҳаракат қилишмоқда. Йигирма беш йил давомида шундай улкан ишлар қилган ўзбек халқи бу муаммони ҳам ижобий ҳал қилади. Сабаби биз тўғри йўлдамиз.\nҲаммамиз учун ҳурматли ва қадрли давлат арбоби, мустақиллигимиз меъмори Ислом Абдиғаниевич Каримов лотин алифбосини муомалага киритишдан олдин шахсан ўзлари телевидениеда чиқиш қилиб, биз нима учун лотин алифбосига ўтишимиз кераклигини, бу жуда тарихий аҳамиятга эга эканлигини, агар фарзандларимиз лотин алифбосини мукаммал билсалар жаҳон тилларини ўрганишлари ҳам осон бўлишини, мисол учун инглиз тилини ўрганиш, лотин алифбосини билганлар учун осон эканлигини қайта-қайта таъкидлаган эдилар.\nПрезидент Шавкат Мирзиёевнинг кўрсатмаси асосида ўзбек тили ва адабиёти университети қошида тузилган ишчи гуруҳ мавжуд аҳволни ўрганиб, лотин алифбосини ҳаётга тезроқ тадбиқ этиш учун муддатини аниқ белгилаб беради, деб умид қиламиз. Лотин алифбосига ўтиш муддати аниқ бўлса, бу алифбони билмаганлар ҳам уни тезроқ ўрганиш чораларини кўришади, албатта.\nОлий Мажлис депутати лотин графикасида «Энг чиройли ёзув» танловини эълон қилди\nНазарбоев алифбони лотин ёзувига ўтказиш тўғрисидаги фармонни имзолади\nЛотин имлосидаги қозоқ алифбосининг якуний варианти йил охиригача тақдим этилади\n«Sentabr»ми ёки «sentyabr»?\nЯнги қозоқ алифбоси тақдим этилди


ИҲТнинг навбатдан ташқари йиғилиши бўлиб ўтди\nКеча, 13 декабрь куни Ислом ҳамкорлик ташкилотининг навбатдан ташқари мажлиси Истанбул шаҳрида бўлиб ўтди. Ушбу йиғилишда Ўзбекистон номидан Ўзбекистон Республикаси Олий Мажлис Сенати раиси Ниғматилла Йўлдошев иштирок этди. Бу ҳақда Ўзбекистон Республикаси Ташқи ишлар вазирлигининг Матбуот хизмати хабар берди.\nИслом ҳамкорлик ташкилотининг ушбу учрашувида асосий масала сифатида АҚШ президенти Дональд Трампнинг Исроил пойтахти дея Қуддусни тан олиши ҳақидаги қарори кўриб чиқилди.\nИҲТнинг расмий сайтида баён қилинишича, саммит ниҳоясида якуний баёнот эълон қилинган. Унга кўра, ИҲТга аъзо мамлакатлар 1967 йилдаги чегараланиш бўйича пойтахти Қуддус шаҳри бўлган Фаластин давлатини тан олиш талаби билан чиқдилар.\nМаълумот учун, Истанбулда ташкил этилган саммитда 48 давлат вакиллари иштирок этган.\nДругие материалы в этой категории: « Мавританияда халқаро сийрат анжумани\tБиласизми, дунёда қанча одам тиббий хизматдан фойдалана олмайди? »


Сирдарёда “Энг яхши китобхон оила” танлови ғолибига “Спарк” автомобили топширилди - Халқ сўзи\n15:47 01 Июль 2019 Жамият\nГулистонда “Ёшлар куни” байрам тадбирлари “Ёшлар паради” лойиҳаси билан бошланди. Унда 1000 нафар йигит –қиз иштирок этди. Сўнгра “Мотамсаро она” ҳайкали пойига гуллар қўйилди. “Юрт байроғи”майдонида 30 июнь куни 10 ёшга тўлган ўқувчилар “Камалак” болалар ташкилоти, 14 ёшга етган ўғил-қизлар Ўзбекистон ёшлар иттифоқи аъзолигига қабул қилинди.\nШунингдек, байрам дастури доирасида “Ҳоким ва ёшлар”, ижтимоий ҳимояга муҳтож оилалар фарзандларининг никоҳ тўйлари, ҳарбий қисмлар ёшлари ўртасида “Зукко китобхон” ва яна бир қанча маданий –маърифий тадбирлар бўлиб ўтди. Муҳташам Амфитеатрда эса байрам тантанаси ва гала-концерт ўтказилди.\nУнда Сирдарё вилояти ҳокими Ғофуржон Мирзаев Ўзбекистон Республикаси Президенти Шавкат Мирзиёевнинг Ўзбекистон ёшларига байрам табригини ўқиб эшиттирди.\nСўнгра вилоят раҳбари Президентимиз қарорига асосан “Мард ўғлон” давлат мукофоти билан тақдирланган Боёвут туманидаги 30-мактабнинг 11-синф ўқувчиси Нодирбек Баҳромов ва Сирдарё туманидаги болалар ва ўсмирлар спорт мактабининг оғир атлетика бўйича мураббийи Жавоҳир Қурбоновга ушбу юксак мукофотларни тантанали равишда топширди. Шунингдек,“Ёшлар ойлиги” доирасидаги лойиҳалар ғолиблари ҳам муносиб тақдирландилар.\nУнда “Энг яхши китобхон оила ” танлови ғолиби, Сайхунобод туманидан Муҳаммад Қаршиев оиласига Президент совғаси - “Спарк” автомашинаси топширилди. Шу оила аъзоси 5 ёшли Оғабекнинг ёддан ўқиган шеърлари эса барча иштирокчиларнинг олқишига сазовор бўлди.\nМаълумот учун. Ҳозирда Сирдарё вилояти аҳолисининг 488 минг нафарини ёшлар ташкил қилади.


Ўзбекистонлик фаоллардан бирининг ўғли қамалди\n“Бирдамлик” ҳаракати ташкилотнинг Ўзбекистондаги раҳбарларидан бири Татяна Давлатованинг ўғли ҳибсга олинишини унинг сиёсий фаолияти билан боғлаяпти.\nТошкентлик ҳуқуқ фаоли,“Бирдамлик” ҳаракатининг Ўзбекистон бўлими раҳбарининг ўринбосари Татяна Давлатованинг ўғли 33 ёшли Юрий Давлатов 22 август куни наркотиклар савдосига алоқадорликда гумонланиб ҳибсга олинди.\nБу ҳақда Татяна Давлатованинг ўзи Озодликка маълум қилди.\n- Ўғлимга туҳмат қилишди. Милиция, прокуратура уни ортидан бир ой пойлади. Бир йигит Юра унга наркотик сотгани ҳақида айтган эмиш. Ўғлимда ҳеч қачон наркотик бўлмаган. У фақат ичишни яхши кўради. Кечадан бери ўғлим билан учрашишга рухсат беришмаяпти. Бугун мен ўғлимга қийноқ қўллаётгани, уни уриб бўйнига қўйишлари мумкинлиги борасида ариза ёздим,- деди Татяна Давлатова.\nАйни пайтда Юрий Давлатов Тошкент шаҳрининг Яккасарой туман Ички ишлар бўлими ҳибсхонасида ушлаб турилгани айтилмоқда.\nЯккасарой ИИБсидан бу борада маълумот олиш имкони бўлмади.\nДавлатовага кўра, 22 август куни кечқурун унинг уйида Яккасарой ИИБнинг саккиз ходими тинтув ўтказган.\nЯккасарой туман Ички ишлар бошқармаси терговчиси А.Югай Давлатовага тинтув ўтказиш ҳақидаги (муҳрсиз) қарорни кўрсатган.\nТинтув натижасида ҳеч нарса топилмаганидан сўнг протокол тузилган.\n"Бирдамлик" ҳаракати ушбу ҳолат бўйича баёнот эълон қилиб, Татяна Давлатованинг ўғли ҳибсга олинганини онасининг сиёсий фаолияти билан боғлади.\n“Бирдамлик” ҳаракатининг Ўзбекистон бўлими раҳбари Дилором Исҳоқовага кўра, Татяна Давлатова сиёсатга аралашганидан кейин, унга нисбатан босим кучайган.\n- Татяна Давлатовага айниқса босимнинг кучайиб кетгани менимча, унинг кўпроқ ҳуқуқ ҳимоячиси сифатида эмас¸ балки сиëсатга аралаша бошлаганида¸ деб биламан. Чунки эътибор бериб қараб чиқилса, Татяна Давлатова “Бирдамлик” ҳаракатида жуда актив ишлай бошлаганидан бери унга мана шундай тазйиқлар жуда кучайиб кетган. Умуман тинчлиги йўқ ҳозир. Татяна Давлатова ҳозир кўпроқ ҳуқуқ ҳимоячиси эмас, балки “Бирдамлик”нинг раҳбар ўринбосари сифатида кўпроқ иш қилаяпти. Шунинг учун мен ўйлайманки¸ Татянага бўлаëтган ҳамма босимлар айнан унинг сиëсатга аралашиб бошлаганида, сиëсий фаолиятида деб биламан. Маълумки, бизнинг давлатимизда ҳуқуқ ҳимоячиларига барибир озгина бўлса ҳам эркинлик беришади. Лекин ҳуқуқ ҳимоячиси сиëсатга аралаша бошлаши билан¸ албатта¸ ҳар хил босимлар бошланади, дейди Дилором Исҳоқова.\n55 ёшли Татяна Давлатова Тошкентда етти йилдан буён ҳуқуқ ҳимоячиси сифатида фаолият кўрсатиб келмоқда.\nШунингдек, бугунги кунда у “Бирдамлик” ҳаракатининг Ўзбекистондаги раҳбарларидан бири ҳам ҳисобланади.\nМуқаддам Татяна Давлатованинг ўзи Россия 1” телеканалига берган интервюси учун маҳкамага тортилган.\nЎз интервюсида ҳуқуқ фаоли Ўзбекистондаги русийзабонлар "турмуши ёмон"лигидан шикоят қилган эди. Кейинчалик Яккасарой туман суди Татяна Давлатовани “ўзбек халқини камситганликда” айбдор деб топиб, 10 миллион сўмлик жаримага тортган эди.


Ёш келин-куёвларнинг чимилдиқдан қўрқишига сабаб нима?\nТаҳририятга бир йигит қўнғироқ қилди. Тўғриси, унинг мурожаати бизни жуда ажаблантирди, узоқ давом этган ўзаро муҳокамага сабаб бўлди. Ҳатто телефон орқали бўлган бу суҳбатдан бехабар айрим ҳамкасбларимиз «ростдан ҳам қўнғироқ бўлдими?» деб ажабланишди. Яқинда бу йигитнинг тўйи бўлиши керак экан. Бўлажак келин эса тўй кунини нуқул ортга сураверар экан. Сабабини сўраса, чимилдиқдан қўрқишини айтганмиш.\nЙигитнинг мурожаатидан сўнг ҳамкасбларим бирма-бир қайсидир танишининг, қўшнисининг, дугонасининг бошдан кечирганларини сўзлай кетди. Уларнинг бирини тўйдан олдин янгаларау дугоналари чимилдиқ ҳақидаги ваҳимали гаплари билан қўрқитиб қўйиб, охир-оқибат оиласи бузилганини гапирса, бошқаси ҳеч нима билмайдиган келинчакнинг изтиробларини сўзлай кетди. Ўйлаб қарасак, масала ростдан ҳам жиддий. Айтишларича, никоҳ арафасида келин-куёвнинг руҳияти шунчалик нозик бўларканки, унга зиғирдек нозик сўз ҳам улкан талофат этказиши мумкин экан. Хуллас, янгалик қилишга ҳам тўғри келади энди, дедикда, ишни бошладик. Тўплаган маълумотларимиз, айтмоқчи бўлганларимиз сизга, бўлажак келинчаклар!\nЯнгажонлар, огоҳ бўлинг!\nКелин-куёв остона ҳатлаб чимилдиққа кирар экан, бунда янгаларнинг ўрни катта. Икки ёшга улар бош-қош бўлиши халқимизнинг азалий урф-одатларидан. Аммо никоҳ оқшомидаги урф-одатларимизга айрим янгалар шунчаки эътиборсизлик билан, баъзилари эса ҳатто кўнгилочар эрмак сифатида қарашади. Уларнинг нотўғри хатти-ҳаракатлари туфайли эса баъзи ёш оилалар бир умрлик бахтсизлик гирдобига ҳам тушиб қолаётир. Чунки ёш оиланинг кейинги ҳаёт йўли, бир-бирига меҳр-муҳаббати илк никоҳ оқшомига ҳар томонлама боғлиқ.\nБу борада янгалар хизматларидан бутунлай воз кечиш керак, демоқчи эмасмиз. Ахир жинсий тарбия хусусида ҳеч қандай билимга эга бўлмаган ёш келин-куёвларга кимдир насиҳат қилиши керакку! Аммо бу борада жуда эҳтиёт бўлиш, келин-куёвни нозик лаҳзаларда нохуш сўзлардан эҳтиётлаш кони фойда.\nАммо илк висол оқшомига тайёргарлик ишини фақатгина янгаларга юклаш билан чекланмаслик лозим. Аслида бунга оналар, опалар ҳам бефарқ қарамасликлари жоиз. Бўлғуси келинчак унаштирилган дамданоқ у билан маҳрам суҳбатлар ўтказиб, тегишли сабоқлар гўзал услубда бериб борилиши мақсадга мувофиқ. Янгалар ўз ҳаётидаги салбий жиҳатларни, нохуш таассуротларни бўлғуси келинчакка сўзлашлари эса мутлақо нотўғри. Янгалик вазифаси чуқур мушоҳадаликни, шаръий, руҳий ва ҳаттоки тиббий саводхонликни талаб этади.\nИлк оқшом изтиробларига сабаб нима?\nБаъзан биринчи никоҳ кечасида қовуша олмаслик ҳолати учраб туради. Бунинг сабабларини билиб олсангиз, олдини олиш чорасини ҳам топган бўласиз.\nЙигитлардаги, яъни куёвлардаги сабаблар:\nаёл руҳиятини тушунмаслик, уни «эритиш» услубларидан мутлақо бехабарлик;\nжинсий мулоқотни ўта мураккаб ва мушкул иш деб билиш;\nруҳий тайёр эмаслик: ўзбекона тўй ташвишларидан чарчагач, биринчи кечадаги вақтинча ноқодирликни мижоз сустлигига йўйиш;\nаёл жинсий аъзоларининг тузилиши ва ўзига хос хусусиятларидан бехабарлик;\nҳар хил яллиғланиш касалликлари натижасида мижознинг сусайиши.\nҚизлардаги, яъни келинлардаги сабаблар:\nжинсий қовушишга руҳан тайёр эмаслик; қўшилишни фақат куёвга боғлиқ жараён деб ўйлаб, ўз вазифасини англамаслик;\nчимилдиқда куёвга меъёридан ортиқ қаршилик кўрсатиш, йигитни итариб юбориш ва ҳоказолар эркак жинсий майлини кескин сўндирувчи омиллардан эканлигини англамаслик;\nжинсий муносабат келажакда эр-хотин ўртасидаги асосий боғловчи омил эканини тушунмай, нотўғри тарбия туфайли бу ҳолатни, яъни қўшилишни жирканч дея ўйлаш;\nэнг асосий сабаб табобатда «вагинизм» (жинсий муносабатга ёхуд гинекологик текширувга унналганда қин ва чаноқ туби, гоҳо сон ҳамда қорин пастки қисми мушаклари беихтиёр қисқариб, қинни сиқиб қўйиши билан ифодаланувчи ҳолат) деб юритилувчи ҳолатнинг мавжудлигидир.\nҚуйидаги маслаҳатларга риоя қилинганда қатор нохушликларнинг олди олиниши ҳеч гап эмас:\nАввало Аллоҳдан «никоҳнинг хайрли бўлмоғини» илтижо этиб сўраш аждодларимиздан мерослигини унутманг!\nОзодаликнинг гўзал хислат эканини ёдда тутинг ва риоя этинг.\nГўшангадан, ётоқхонадан ҳамда ўзингиздан ҳам ёқимли ифор таралиб турсин. Аммо ўта ўткир ҳидли атирларни сепиш ҳам маъқул эмас. Хушбўйликнинг чегараси ҳам ҳаё билан ўлчанишини унутмаслик лозим.\nГўшанга сари одимлаётган келинчакнинг ғусл қилиб, вужудни нопокликлардан фориғ этиши ҳам мақсадга мувофиқ. Боболаримиз ва момоларимиз таҳоратсиз ҳолда ётоқларига асло қадам қўймаганлар.\nЁш келин-куёвнинг илк оқшомида икки ракат нафл намоз ўқишида ҳам катта ҳикмат мавжуд. Тиб олимлари ҳам гўшангадаги ушбу ибодатнинг хавотир-таҳликалардан йироқлаштириб, ёшларнинг ҳаяжон ва қўрқувларини босишга ижобий таъсирини эътироф этаётир.\nИлк висол оқшомингиз сизнинг ҳайз жараёнингиз кунига тўғри келса ёки куёв бола гўшангага ичкиликдан сархуш ҳолда кирса, қовушиш жараёни бир неча кундан сўнг бўлишини мулойимлик билан тушунтириш лозим. Зеро, ҳайз пайтида қовушиш динимизда ҳаром қилинган. Тиббиётда ҳам бундай пайтда қилинган алоқанинг дард чақириши аниқланган. Ушбу ҳолатда бокиралик аломатини аниқлашнинг ҳам имкони бўлмайди. Бу эса куёв боланинг кўнглига шубҳа-гумон оралашига, кейинчалик ҳатто оила бузилишига ҳам сабаб бўлиши мумкин.\nЖинсий муомаладан олдин бисмиллоҳ айтиб, «Аллоҳим, бизни ва биздан туғилажак фарзандимизни шайтондан йироқ қил», дея дуо қилинг.\nТўйдан олдинги нотўғри, ваҳимали маслаҳатларга, биринчи кечадаги даҳшатли оғриқлар ҳақидаги асоссиз гапларга ишонманг. Келиннинг нотўғри хатти-ҳаракати, гавдасини бўш тутмаслиги, қаттиқ қаршилик қилиши қин мушаклари қисқаришига ва бироз оғриққа сабаб бўлишини унутманг.\nҚиз боланинг ҳаддан ортиқ қаршилик кўрсатиши куёвдаги иштиёқни сўндириши, ҳаттоки унда руҳий жинсий заифликнинг вужудга келишига сабаб бўлиши мумкинлигини эсдан тутинг.\nЖинсий яқинликдан сўнг исломий ғусл қоидаларини унутманг, яъни гигиеник муолажаларни қилиб боринг. Баъзи ёшлар ғусл нималигини ҳам билишмайди. Одатда аёллар жимодан сўнг ва ҳайз, нифос қони тугагач, ғусл қилишлари лозим.\nҒусл тартиби қуйидагича:\nДастлаб ғусл қилиш ният қилинади.\nАврат жойлар ювилади.\nНамоздан олдин таҳорат олингани каби таҳорат олинади.\nБошга, ундан сўнг ўнг ва чап элкаларга сув қуйилиб, бадан яхшилаб ишқалаб ювилади.\nҒусл қилинганда танада қуруқ жой қолмаслиги керак. Соч ўрилган бўлса, ёйиш шарт эмас. Бироқ сочларнинг остига албатта сув тегиши даркор. Оёқ остида ғусл суви қолган бўлса, оёқлар қайтадан ювилади. Ғусл қилинаётганда қиблага томон бурилмаслик керак.\n3 кунлик «парҳез»\nАйрим куёвлар илк оқшомдаёқ бир неча бор жинсий яқинликда бўлишга интилишлари нотўғри. Чунки бу қон йўқотиш хавфини вужудга келтиради. Одатда иффат пардаси барҳам топгандан сўнг камида уч кун жинсий яқинликни тўхтатиб туриш шарт. Акс ҳолда муносабатдаги оғриқ азоби, ёш келинчакнинг жинсий яқинликдан безишига, ҳатто турли дардлар (фригидлик, вагинизм, гениталия)га чалинишига сабаб бўлиши мумкин. Агар илк оқшомдан кейинги кунларда ҳам оғриқ ҳисси кучайиб, қон кетиши кузатилса, ёш келинчакни гинеколог-шифокор маслаҳатига олиб бориш мақсадга мувофиқ.\nРасулуллоҳ (с.а.в) қизлари Фотимани келин қилиб Ҳазрати Али (р.а.)нинг уйига олиб бораётиб берган ўгитлари бугунги қизлар учун ҳам жуда ибратлидир:\n«Қизим, ўзингни озода тут. Роббингни зикр эт ва вужудингни сув билан покла. Эринг сенга қараганда кўнгли ёришсин. Кўзларингга сурма қўй, чунки сурма аёлларга зийнатдир. Бошингга зайтун ёғидан сурт, зайтун ёғи суртган аёлга шайтон яқинлашмайди.\nЭй Фотима! Эринг сенга қараганда кўзларингни юмма, токи севгинг кучайсин. Эринг бошқа тарафга қараган пайт сен унинг юзига боқ, бу билан бир ой рўза тутганлик савобини оласан.\nЭй Фотима! Эринг сени ётоққа чақирганида рад этма. Рад этсанг, Аллоҳнинг лаънатига қоласан.\nЭй Фотима! Яқинлик пайтида қувноқ бўл, токи эрингнинг муҳаббати ортсин ва бошқага муҳаббат қўймасин.\nЭй Фотима! Эрингнинг камчиликларини, айбини бировга айтма, айтсанг Аллоҳнинг, Пайғамбарнинг, фаришталарнинг ва эрингнинг нафратига дучор бўласан.\nЭй Фотима! Бу ўгитларни менга Жаброил сўзлади».\nЮзларидан нур ёғилиб турган бир онахондан: «Бундай қиёфага қандай мушарраф бўлдингиз?» деб сўрашибди. Шунда у: «Лабларимга Ҳақни, овозимга зикрни, кўзларимга ҳалолни, қўлларимга эҳсонни, оёқларимга тўғриликни сурдим. Шунингдек, қалбимга Аллоҳ севгисини, ақлимга ҳикматни, нафсимга итоатни, ҳирсимга имонни раво кўрдим» дея жавоб берган экан. Сиз ҳам шундайлардан бўлинг!\nУшбу мақолани ҳам ўқинг: Вагинизм — аёлнинг эркакдан нафратланиши


Венесуэла президенти лавозимини тарк этишдан бош тортди | Najot.org\n26.01.2019 Нажот 0 коментариев лавозим,Мадуро,тарк этиш\nВенесуэла президенти Николас Мадуро президент лавозимини белгиланган муддат – 2025 йилгача тарк этмаслигини айтди.\nМадуро 10 январда 2019 йилдан 2025 йилгача иккинчи муддатга мамлакат президенти сифатида қасамёд келтирганди.\n“Мен фуқаролик жамияти ва ҳарбийлар кўмагида 2025 йилгача мамлакатни бошқаришни давом эттираман”, деб айтган Мадуро мамлакат олий суди олдида.\n“Мен Венесуэлада адолат тантана қилишини, тинчлик бўлишини, ижтимоий давлат ҳурмат қилинишини сўрайман. Агар адолат бўлса, унда республика ҳам бўлади, биз республикани ҳам, ватанни ҳам бой бермаймиз”, деб қўшимча қилган Венесуэла президенти.\nШунингдек, Мадуро мамлакатнинг АҚШдаги элчихонаси ва консулликлари ёпилишини маълум қилган.\n“Мен Венесуэланинг АҚШдаги элчихонаси ва барча консулликларини ёпишга қарор қилдим”, деб айтган Мадуро.\nУ, шунингдек, “АҚШ делегацияси якшанбагача (27 январгача) мамлакатдан кетиши кераклигини” эслатиб ўтган.\nВенесуэла мудофаа вазирлигининг расмий баёнотида мухолифатнинг хатти-ҳаракатлари жиноий ва миллат эркинлиги ҳамда суверенитетига рахна солувчи деб аталди. Ҳарбийлар мамлакат президенти Николас Мадурони қўллаб-қувватлашга ва хорижликларга бўйсунмасликка ваъда беришган.\nВенесуэлага оммавий норозиликлар фонида мамлакат президенти Николас Мадуронинг хавфсизлигини кучайтириш учун “Кремль билан боғлиқ” хусусий ҳарбийлар келди. Бу ҳақда манбаларга иқтибос келтирган ҳолда Reuters ахборот агентлиги хабар берди.\nМаълум қилинишича, Россия президенти матбуот котиби Дмитрий Песков Кремлда бундай маълумот йўқлигини айтган. Венесуэлага келган ҳарбийларнинг сони 400 нафарга етиши мумкин.\n← Трамп «шатдаун» вақтинча тўхтатилганини эълон қилди\nЭй Судан аҳли! Доно – бошқалардан ибрат олган кишидир →\nТрамп «шатдаун» вақтинча тўхтатилганини эълон қилди\nТрамп "шатдаун" вақтинча тўхтатилганини эълон қилди АҚШ президенти Дональд Трамп...


18:00 / 19.08.2017\n— Вилоятда 7000 га яқин фермерлар 60 минг гектар майдонда такрорий экинлар экишмоқда. Илгари сув, ўғит ва ёнилғи-мойлаш материалларини ўғирлашидан, ўз манфаати йўлида ишлатиб юборишдан қизғаниб, фермерларга такрорий экинлар ишлатишга йўл берилмас эди. Ҳозирда фермерларга янги имкониятлар эшиги очилгани инқилобий воқеа бўлди. Фермерларимиз дуккакли ўсимликлар етиштиришмоқда, асосан, мош, шунингдек, ловия, нўхат каби маҳсулотлар ҳозир пишиш арафасида. Бу маҳсулотларни Афғонистон, Покистон, Ҳиндистон каби давлатларга экспорт қилиш назарда тутилган, — деди вилоят ҳокими.\nШу вақтгача вилоятда етиштирилган пахтанинг улкан ҳосилини қайта ишлаш имкониятлари чегаралангани ҳақида тўхталар экан, бу борада вазиятни ўнглаш учун З.Рўзиев қилинаётган ишлар ҳақида тўхталиб ўтди:\n— Қашқадарё улкан салоҳиятли вилоят. Вилоятимизда 420 минг тонна пахта, 1,5 миллион тонна ғалла етиштирилади. Лекин вилоятда етиштирилган пахтанинг бор-йўғи 6 фоизи шу ерда қайта ишланарди. Ип-калава, текстил маҳсулотлари ишлаб чиқариш имкониятлари деярли йўқ эди.\nПрезидентимизнинг вилоятимизга ташрифидан сўнг бу соҳада ҳам инқилобий ўзгаришлар содир бўлди. Соҳага Хитой ва Нидерландиянинг юксак технологиялари олиб кирилиши давлатимиз раҳбари томонидан белгилаб берилди. Янгидан барпо этиладиган 6та текстил корхонаси лойиҳаси тақдимоти ўтказилди.\nАйни пайтда Хитойнинг LT-textil компанияси билан ҳамкорликда янги корхона қуриб фойдаланишга топширилди. Биринчи навбатида 500 нафар хотин-қизлар иш билан таъминланди. Йил сўнгига қадар яна 500та, 2018 йил мобайнида яна 1000та иш ўрни — жами 2000та иш ўрни яратилади.\nШу йилнинг охирига қадар вилоятда етиштирилаётган пахтанинг 40 фоизини ўзимизда қайта ишлашга эришмоқчимиз. 2018 йил мобайнида бу кўрсаткични 60 фоизга етказишни режалаштирганмиз. Албатта, буларнинг барчаси вилоят салоҳиятини юксалтириш йўлидаги инқилобий ўзгаришлар ҳисобланади, — деди Қашқадарё вилоят ҳокими.


Университет тасарруфида ҳозирги кунда олтита талабалар турар жойи фаолият кўрсатмоқда, умумий сиғими 1593 ўринни ташкил этади.\n1-сон талабалар турар жойи 474 ўринли,\n2-сон талабалар турар жойи 72 ўринли,\n3-сон талабалар турар жойи 95 ўринли,\n4-сон талабалар турар жойи 396 ўринли,\n5-сон талабалар турар жойи 356 ўринли,\n6-сон талабалар турар жойи 200 ўринли.\nУниверситетнинг 1-2-3-4-сонли талабалар турар жойлари жорий таъмирдан чиқарилган бўлиб, 5-сон талабалар турар жойи 2017 йилда, 6-сон талабалар турар жойи 2019 йилда қурилиб фойдаланишга топширилган.\n2020-2021 ўқув йилида кундузги таълим шаклида ўқиётган талабалар сони 16294 нафарни ташкил этади. Шундан университет талабаларининг 8% талабалар турар жойи билан таъминланган. Жорий йилда талабалар турар жойи учун бир ойлик тўлов нархи 105 минг (бир юз беш минг) сўмни ташкил этади.\nТалабалар турар жойи фаолиятига оид меъёрий ҳужжатлар асосида университетнинг ички меъёрий-ҳуқуқий ҳужжатлари ишлаб чиқилиб, тасдиқланган. Жумладан, талабалар турар жойи низоми, эълонлар бурчаги, талабалар рўйхати, ёнғин хавфсизлиги бурчаги мавжуд.\nТалабаларнинг яшаши, ўз устида мустақил ишлаши, дам олиши учун турар жойларда шароитлар яратилган. Талабалар учун Президентимиз илгари сурга бешта муҳим ташаббус бўйича санъат, спорт, компюьтер технологиялари. Китобхонлик ва тикувчилик хоналари мавжуд.\nТалабалар турар жойларида турли хил тўгараклар фаолият кўрсатмоқда. Жумладан, “Мусаввирлик”, “Дизайн”, “Вокал ва дутор ижрочилиги”, “Тикувчилик ва тўқувчилик” ва бошқа тўгараклар ташкил қилинган. Талабаларнинг бўш вақтини мазмунли ўтказиш, уларга шарт-шароит яратиш мақсадида маънавият ва маърифат хоналари, ўқув заллари ташкил қилиниб, улар зарурий жиҳозлар билан таъминланган. Шунингдек, дам олиш (Ота-оналар учун) хонаси, хотин-қизлар хонаси, кир ювиш ва қуритиш хонаси, кийимларни дазмоллаш хонаси, ошхона каби маиший шароитлар яратилган. Талабалар турар жойида тиббиёт хоналари ташкил қилиниб, талабаларга биринчи тиббий хизмат қўрсатилмоқда. Шунигдек, талабалар турар жойида Аёллар маслаҳат хонаси ҳамда Психолог хоналари ташкил қилинган. Турар жойларнинг ҳар бир қаватида ҳожатхона, иссиқ сув билан таъминланган душ, ювиниш хонаси мавжуд. Талабалар турар жойида университет ахборот ресурс марказининг филиали ташкил этилган. 1-сон талабалар турар жойида 10 мингга яқин, 4-сон талабалар турар жойида 2 мингга яқин, 5-сон талабалар турар жойида 2 мингга яқин бадиий адабиётлар, даврий матбуот нашрлари билан таъминланган. АРМ филиаллари соат 15:00 дан 22:00 гача ишлайди.


ЎЗБЕКИСТОНДА ХИЗМАТ КЎРСАТГАН АРТИСТ ЖЕНИСБЕК ПИЯЗОВ: «САЁҲАТЛАР ИЖОД ҚИЛИШГА УНДАЙДИ!»\nДўстлар, диққат қилинг, бизнинг блогимизда янги саҳифа – интервью! Бу саҳифага қизиқарли меҳмонлар – санъат, шоу-бизнес, эстрада, кино саноати вакиллари, спортчилар, тадбиркорлар ва бошқа машҳур шахсларни таклиф этамиз. Улар Tatil.uz ўқувчилари билан сафарлардан олган таассуротлари ва унутилмас хотиралари билан ўртоқлашишади.\nБизнинг илк меҳмонимиз Женисбек Пиязов – Ўзбекистонда хизмат кўрсатган артист, «Ниҳол» мукофоти ва турли халқаро кўрик-танловлар совриндори.\nАртист кўплаб республика ва халқаро танловлардаги ғолибликлари билан барчани хурсанд қилишда, мураккаб мусиқа композицияларини ажойиб тарзда ижро этиб мухлислар кўнглидан жой олишда давом этмоқда. Шунингдек, у сафар қилишни ёқтирадиган инсон ва шу сабабдан биз билан қизиқарли таассуротларини ўртоқлашишга тайёр.\nЁш бўлишига қарамай, Женисбек нафақат юртимиз, балки дунёнинг турли бурчаклари санъат шинавандаларининг юрагини қозонишга улгурди. Франция, Малайзия, Испания ва Португалиядаги фольклор кўрик-танловларининг иштирокчиси бўлмиш қаҳрамонимиз бир қатор мукофотларга ҳам эга: Москвада Муслим Магомаев номли иккинчи халқаро конкурс Гран-приси, «Романсиада-2009» рус романси ёш ижрочиларининг XIII Москва халқаро конкурси лауреати дипломи, «Қозоқ романсиадаси» романс ижрочилари XII халқаро конкурсида биринчи ўрин, М.Бурҳоновнинг «Алишер Навоий» операсидаги Ҳусайн Бойқаро арияси учун Булбул номидаги халқаро вокалистлар конкурсида II мукофот, дипломант унвони ва Саратов (Россия)даги XXVII Собинов мусиқий фестивали доирасида вокалчилар конкурсида мухлислар мукофоти – Германияга, Берлин операсини томоша қилиш учун сафар... Ва бу ёш йигитнинг қўлга киритган барча ижодий муваффақиятлари эмас. Ҳозирда у ижодий фаолиятини Давлат консерваторияси ва телевидениедаги иш билан ҳамоҳангликда олиб бормоқда.\nЖенисбек, саёҳат қилишни ёқтирасизми?\nАлбатта, чунки бу руҳлантирувчи ижобий ҳис-туйғуларни тақдим этиб, янги чўққиларни забт этишга рағбатлантиради. Бу биз ижодкорлар учун айниқса муҳим.\nҚайси шаҳар ва давлатларда бўлгансиз?\nТурли фестиваллар, кўрик-танлов ва концертлар сабабли Евросиёнинг деярли барча ерида бўлганман... Германия, Испания, Франция, Португалия, Малайзия, МДҲнинг деярли ҳамма давлатларига борганман. Ҳозирда машҳур опера қўшиқчилари, бутун дунёга машҳур юлдузлар, дирижёрлар билан бўлган учрашувларни эслаш мумкин.\nҲар бир бундай учрашув – бирор янги нарсани ўрганиш учун яна бир имконият. Мисол учун, Юрий Башмет Фестивали доирасидаги мастер-класс ёдимда қолди. Унда ушбу машҳур инсон билан танишиш имкониятига эга бўлдим.\nМазкур тадбир Белоруссияда бўлиб ўтди. У ернинг таомлари жуда ҳам мазали экан. Минскдаги Белорус давлат филармониясининг концерт зали ҳам ёқди.\nТурли саёҳатларда у ёки бу давлат аҳолисининг тарихи, маданияти ва санъати ҳақида кўпроқ билишга ҳаракат қиламан. Ўз навбатида, турли давлатларнинг қатнашчиларига Ватанимиз, машҳур ёзувчиларимиз, шоирларимиз, бастакорларимиз, рассомларимиз, олим ва мутафаккирларимиз ҳақида сўзлаб бераман, қуёшли ўлкамизнинг ажойиботлари, халқимизнинг меҳмондўстлигини тилга оламан. Мисол учун, Франция ва Италиядаги фольклор фестиваллари доирасида биз нафақат залда, балки очиқ ҳавода ҳам чиқиш қилдик. Шу сабабли бизнинг маданиятимиз ҳақида кўплаб инсонлар билиб олишди!\nАфсуски, Америкада бўлмаганман. Нью-Йоркни томоша қилишни жуда ҳам хоҳлайман.\nҚайси мамлакат ёки шаҳар сизга кўпроқ ёқди?\nГермания бўлса керак. Менда Мюнхен шаҳри айниқса илиқ таассурот қолдирди. Бунга эҳтимол у ерда дўстларим кўплиги ва ўзимни уйдагидай ҳис қилганлигим сабаб бўлгандир. Ёки ушбу шаҳарни қўрқмасдан «санъат шаҳри» деб атаса бўлганлиги учундир. Ахир бу ерда Мюнхен мусиқа ва театр олий мактаби, Макс Иосиф майдонидаги Мюнхен миллий театри жойлашган. Улар ҳақида бутун дунё билади!\nЎшанда биринчи марта немис пунктуаллиги нима эканлигини билганман. Эсимда, соат тўртда автобусга чиқишим керак бўлган, у бизни ҳар куни репетицияга олиб кетар эди. Бироқ бор-йўғи уч дақиқага кечга қолганман. Автобус кетиб қолади деб сира ҳам ўйламагандим. Оқибатда яна ўн беш дақиқа кутиб, сўнг велосипедга миниб манзилга етиб борганман. Шундан сўнг бошқа кечикмаганман. Ҳа, айтганча, Мюнхенда ушбу икки ғилдиракли транспортда кетаётган кўплаб кишиларни учратишингиз мумкин!\nҚайси шаҳарни ўзингиз учун энг «мусиқий» деб ҳисоблайсиз?\nЭҳтимол, Зальцбургни. Австриянинг ушбу шаҳри у ерда буюк бастакор Моцарт таваллуд топганлиги билан машҳур. Бу ерда бастакорнинг уй-музейи ва ҳайкали жойлашган.\nУмуман олганда, шаҳарда кўплаб диққатга сазовор жойлар бор бўлиб, аҳолиси ҳам меҳмондўст.\nҚайси шаҳарларда сизни энг яхши қабул қилишган?\nЕвропа давлатларида, деб ўйлайман. У ерда ҳақиқий санъатни баҳолай олишади ва жуда яхши кутиб олишади.\nОлма-Отада қизиқ воқеа содир бўлган. Концерт пайти. Мухлисларнинг талабига биноан «O Sole Mio» қўшиғини ижро этаётган эдим. Ундаги «соль» жуда юқори пардада куйланади. Куйлаётган маҳалим кўзларимни юмиб олдим. Кўзларимни очгач, залдаги биронта ҳам томошабин қарсак чалмаётганини кўрдим. Ўзимни бироз ноқулай ҳис қилдим. Тепага қарасам, залдаги люстра енгил тебраняпти. «Нотани шунчалик кучли ва баланд олганлигимдан люстра ҳам қимирлаб кетди» – деб ўйладим. Ўзимда йўқ хурсанд ҳолда уйга қайтдим. Сўнгра дўстим қўнғироқ қилиб: «Қўрқиб кетмадингми? Сизларда ҳам ер қимирладими?» – деди. Шундагина нима учун люстра қимирлагани ва одамлар қотиб қолишганини англаб етдим. Юзимга беихтиёр кулги югурди. Аммо таассуротлар бир умрга ёдда қолди.\nАйтганча, Олма-Ота ҳам чиройли ва замонавий шаҳар, у ерда томоша қилишга арзигулик жойлар талайгина. Бир марта бўлса ҳам бориб кўришингизни маслаҳат бераман.\nАйтишларича, роллар артистнинг ҳаётига таъсир этади. Сиз бунга ишонасизми?\nИримларга унчалик ишонмайман. Албатта, ролга кириб кетган пайтлар ҳам бўлади ва кейинчалик маълум муддат кўнгилда фожиавий ҳолатни ҳис қилиб турасан. Лекин шундай бўлса-да мен табиатимга кўра оптимист ва қувноқ инсонман. Ҳозир, мисол учун, Генделнинг «Юлий Цезарь» операсида сценарий бўйича қаттиқ яраланувчи Акилла ролини ижро этаётганимни ёдга олайлик. Нима бўлдию, операдан бир кун олдин велосипед минаётган чоғимда қулаб тушдим. Ростдан ҳам бинт билан ўранган эдим ва шу зайлда роль ижро этдим. Иккинчи, менинг қаҳрамоним, яъни Акилла ўлган актда мени саҳнадан судраб кетаётган чоғда чиндан ҳам оғриқдан йиғлаб юборай дегандим. Юзимдаги азобни томошабинлар ҳам кўриб қолишидан қўрқдим. Лекин ҳаётда бунақасиям бўлиб туради, қийинчиликларни доим енга олиш ва қўйилган мақсад сари доим олға интилиш керак.\nСаёҳат пайтида сиз учун энг қийини қайси бири – парвозлар, транзитлар, тил борасидаги тўсиқлар, меҳмонхоналарни излаш ёки...?\nБир сафар журналистлар мендан агар қўшиқчи бўлмаганимда қайси касбни танлашим ва қайси касбни умуман танламаслигим ҳақида сўрашган. Саволнинг биринчи қисмига дарҳол жавоб берганман. Ҳар доим йигит кишига қирқ ҳунар ҳам оз деган фикрда бўлганман. Бу ҳаётдаги барча нарсани билиш ва ўрганиш, уялмаслик ва ҳеч бир ишдан қўрқмаслик керак. Саволнинг иккинчи қисми эса ўйлашга мажбур қилди. Ҳар бир касб муҳим ва керакли, ҳар бир мутахассис маълум бир ишни бажаради. Бироқ, ўйлаб кўриб, темир йўлда проводник бўлишни асло хоҳламаслигимга қарор қилдим. Бу касбни ёмон деб ҳисоблаганим учун эмас, асло. Шунчаки уч кун давом этган поезддаги сафарларимдан бирини эсладим. Ўша пайтда проводникларга оиласидан шунча вақт давомида узоқда бўлиш қанчалик қийин эканлигини ўйладим! Мен учун энг мушкули – яқинларимдан узоқ муддатга ажралиш... Қаерга борсам ҳам доим уйимга катта қувонч билан қайтаман.\nҲаётингизда янги ҳис-туйғу ва таассуротлар, қизиқарли учрашувлар кўпроқ бўлишини ва мусиқа доим юракларингизда яшашини тилайман!